Document ID: 31999D0575

31999D0575
L 222/29
JURNALUL OFÍCIAL AL UNIUNII EUROPENE
DECIZIA CONSILIULUI
din 23 martie 1998
privind încheierea de către Comunitate a Convenției europene privind protecția animalelor vertebrate utilizate în scopuri experimentale sau în alte scopuri științifice
(1999/575/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a coroborat cu articolul 228 alineatul (2) și alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
(1)
întrucât, la 24 noiembrie 1986, Consiliul adoptă Directiva 86/609/CEE privind apropierea actelor cu putere de lege și a actelor administrative ale statelor membre referitoare la protecția animalelor utilizate în scopuri experimentale și în alte scopuri științifice (4), care stabilește norme comune reluând principiile, obiectivele și dispozițiile principale ale Convenției europene privind protecției animalelor vertebrate utilizate în scopuri experimentale sau în alte scopuri științifice;
(2)
întrucât dispozițiile convenției și ale directivei menționate anterior au incidență asupra condițiilor de producere și comercializare a unor produse și substanțe pentru a căror aplicare se efectuează experimentele menționate; întrucât aceste dispoziții contribuie, în consecință, la instituirea și la funcționarea pieței interne, a cărei realizare constituie unul din principalele obiective ale Comunității;
(3)
întrucât utilizarea primatelor în scopuri experimentale sau în alte scopuri științifice poate fi o sursă de suferințe pentru aceste animale și trebuie, prin urmare, să fie redusă;
(4)
întrucât utilizarea primatelor în scopuri experimentale sau în alte scopuri științifice a atras capturarea primatelor vii în stare sălbatică; întrucât, date fiind suferințele și pierderile care pot surveni în timpul capturării și transportului, se impune evitarea acestora în măsura posibilului;
(5)
întrucât al cincilea Program de acțiune în favoarea mediului vizează adoptarea unui anumit număr de măsuri pozitive în scopul reducerii la jumătate a utilizării animalelor în scopuri experimentale până în anul 2000; întrucât acest obiectiv nu trebuie, cu toate acestea, să împiedice definirea și urmărirea unor obiective mai ambițioase;
(6)
întrucât Comunitatea își intensifică eforturile de a pune la punct metode de substituire și modele de simulare asistată de calculator ținând cont în special de lucrările Centrului european pentru validarea metodelor alternative (CEVMA) pentru ca obiectivul diminuării utilizării animalelor în scopuri experimentale să fie atins într-un viitor apropiat;
(7)
întrucât Comunitatea susține, pe de altă parte, toate proiectele care încurajează schimbul facilitat al integralității datelor privind utilizarea animalelor în scopuri experimentale și întrucât ea recomandă nerepetarea inutilă a acelorași experiențe, între altele grație normelor privind al doilea reclamant;
(8)
întrucât Comunitatea a semnat Convenția europeană privind protecția animalelor vertebrate utilizate în scopuri experimentale sau în alte scopuri științifice la 10 februarie 1987;
(9)
întrucât este necesară aprobarea convenției amintite anterior de către Comunitate,
DECIDE:
Articolul 1
Comunitatea aprobă Convenția europeană privind protecția animalelor vertebrate utilizate în scopuri experimentale sau în alte scopuri științifice, sub imperiul unei rezerve privind articolul 28 alineatul (1).
Textul convenției figurează la anexa A.
Textul rezervei figurează la anexa B.
Articolul 2
(1) Președintele Consiliului este autorizat să numească persoana sau persoanele abilitate să depună instrumentul de aprobare a convenției la Secretarul General al Consiliului Europei, în conformitate cu articolul 31 din convenție.
(2) În momentul depunerii instrumentului de aprobare, persoana sau persoanele desemnate formulează rezerva care figurează la anexa B, în conformitate cu articolul 34 alineatul (1) din convenție.
Articolul 3
Prezenta decizie se publică în Jurnalul Oficial al Comunităților Europene.
Adoptată la Bruxelles, 23 martie 1998.

Labels: 7
5
20